Les rebaixes d’hivern a Burjassot, en valencià
2025-07-24

Amb la temporada de rebaixes d’hivern, Aviva Burjassot, l’Agència de Promoció del Valencià de l’Ajuntament del municipi, dirigida per a la regidora Manuela Carrero, posa de nou a l’abast del comerç local els cartells en valencià de ‘Rebaixes’ i ‘Descomptes’. Uns cartells que ja van omplir els aparadors de les botigues locals el mes de juliol i que, ara, amb la campanya d’hivern, AVIVA Burjassot dona l’oportunitat d’obtindre’ls de nou, tant als comerços que no van poder aconseguir-los al juliol, com per a aquells comerciants que tinguen la necessitat de més.

Perquè el repartiment arribe a tots els comerços interessats, els cartells estaran a la disposició de totes persones a càrrec d’un comerç, tant associat com no associat, que vulguen recollir-los en l’oficina d’AVIVA Burjassot, situada en la 3a planta de la Casa de Cultura, en horari de 9.00 a 14.00 h o concretant una hora diferent amb Aviva Burjassot per telèfon (666 469 273) o per correu electrònic en aviva@burjassot.es.

Amb aquesta campanya, la regidoria de Promoció del Valencià vol continuar reforçant la presència de la llengua autòctona i oficial dels burjassoters en el seu teixit comercial, així com facilitar la tasca publicitària de totes aquelles empreses que s’omplin de clientela aquests dies, a causa del reclam de la baixada dels preus. Aquesta campanya, coordinada per l’Agència de Promoció del Valencià de Moncada en col·laboració amb tota la xarxa tècnica de serveis lingüístics valencians, és una de les campanyes que més èxit tenen entre la població de tot el territori valencià, per la qual cosa es reedita, any rere any, amb un disseny diferent, el qual enguany ha sigut finançat per la Diputació de València.